**Με μεγάλη επιτυχία πραγματοποιήθηκε η δενδροφύτευση του πάρκου Φραγκοκλησιάς**

Μετά από περίπου πέντε χρόνια άοκνων προσπαθειών, πραγματοποιήθηκε σήμερα, με  προσέλευση εκατοντάδων  φίλων της φύσης, η δενδροφύτευση του νέου  πάρκου Φραγκοκλησιάς,  στα σύνορα των Δήμων Αμαρουσίου και Χαλανδρίου.

Ανταποκρινόμενοι στο κάλεσμα των Συλλόγων και των Δήμων Αμαρουσίου και Χαλανδρίου ένα απρόβλεπτο πλήθος ανθρώπων κάθε ηλικίας συμμετείχε στη δράση αυτή.

Ένα μεγάλο ευχαριστώ στους Δημάρχους Αμαρουσίου και Χαλανδρίου κ. κ. Θ. Αμπατζόγλου  και Σ. Ρούσσου,   στους Αντιδημάρχους και στα μέλη των Δημοτικών Συμβουλίων και των δύο δήμων που αγκάλιασαν την πρωτοβουλία.

Ένα μεγάλο ευχαριστώ στις υπηρεσίες Πρασίνου  των δύο Δήμων, στις υπηρεσίες Καθαριότητας και στις Τεχνικές Υπηρεσίες  για την προσφορά τους.

Ένα μεγάλο τέλος  ευχαριστώ στους μικρούς και μεγάλους φίλους της γειτονιάς των δύο Δήμων και πολλών κατοίκων των  όμορων  δήμων που ανταποκρίθηκαν στο κάλεσμα των Συλλόγων.

Ο συγκεκριμένος χώρος είχε μείνει αδιαμόρφωτος από το 2004, μετά το τέλος των εργασιών της Αττικής Οδού. Τρεις σύλλογοι, ο «Σύλλογος Προστασίας Περιβάλλοντος και Ρεματιάς Πεντέλης-Χαλανδρίου», ο «Σύλλογος Κατοίκων Πολυδρόσου για την ποιότητα ζωής και τον πολιτισμό» και ο «Πολιτιστικός-Περιβαλλοντικός Σύλλογος «Νέο Μαρούσι» σε συνεργασία με τους Δήμους  Αμαρουσίου και Χαλανδρίου και με τη συμπαράσταση του Δασαρχείου Πεντέλης, της Διεύθυνσης Αναδασώσεων Αττικής και του Ε.Δ.Σ.Ν.Α. καταφέραμε να πρασινίσουμε έναν χώρο που είχε μείνει χέρσος για πάνω από 15 χρόνια.

Φυτεύτηκαν περί τα 350 φυτά (κουκουναριές, κουτσουπιές, βελανιδιές, σχίνα, κυπαρίσσια, πουρνάρια, κοκορεβυθιές, πικροδάφνες, σπάρτα, αγριελιές και λίγες κουμαριές, χαρουπιές και φράξοι).  Τα φυτά αυτά  είναι κατά κύριο λόγο φυλλοβόλα και εγχώρια της Αττικής χλωρίδας. Tο μεγαλύτερο μέρος τους μας εξασφάλισε το δασικό φυτώριο της Αμυγδαλέζας. Ενίσχυσαν επίσης τη δενδροφύτευσή μας το φυτώριο OLEA  του κ. Γ. Κωστελένου,  με 20 αγριελιές που μας έστειλε από τον Πόρο,  όπως επίσης και τα φυτώρια ΓΕΩΠΟΝΙΚΟ ΚΕΝΤΡΟ Μαρκοπούλου Μεσογαίας &  Γιάννης Πολίτης στο Πόρτο Ράφτη.

Η αποκατάσταση της φύσης μέσα στον αστικό ιστό είναι ανεκτίμητη:

Προσφέρει δροσιά, καθαρισμό της ατμόσφαιρας, σκιά σε ανθρώπους και ζώα, πράσινο που χαιρόμαστε να βλέπουμε, αυξάνει τη βιοποικιλότητα της περιοχής και συμβάλλει στην αναβάθμιση του χώρου που ζούμε.

Η επιτυχία της δενδροφύτευσης και η δημιουργία  ενός νέου πνεύμονα πρασίνου στη γειτονιά μας είναι το πρώτο μας βήμα.  Ζητούμε από τους κατοίκους, και κυρίως τους γείτονες, την προστασία της όλης προσπάθειας ώστε τα φυτά να μπορέσουν να μεγαλώσουν και να μας χαρίσουν ό,τι  εκείνα ξέρουν.

Η προστασία των φυτών πρέπει να είναι πρωταρχικό μας μέλημα και υπόθεση όλων μας.

Με εκτίμηση,

**ΤΟ ΔΙΟΙΚΗΤΙΚΟ ΣΥΜΒΟΥΛΙΟ**